AlexejDobrolubov/national_council_slovak_2010 huggingface dataset:
9. schôdza NR SR - 3. deň - A. dopoludnia
Dátum: 2024-02-02
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

82. Ďakujem za slovo. Pán kolega Šmilňák, vy patríte k mojim obľúbeným rečníkom, lebo často horíte spravodlivým hnevom a zároveň veríte, že dobro sa skrýva v každom človeku. Ja taký optimista nie som, budem o tom hovoriť neskôr. Naozaj ste sa úprimne dovolávali svedomia, rozumu, zodpovednosti tých, ktorí napokon rozhodnú. Uvidíme, aký to bude mať konečný efekt. Ja si tiež kladiem otázku, že prečo došlo k pozmeňujúcim návrhom, ktoré predložil pán Gašpar. Určite nie preto, že by mal záujem reagovať na nejaké pripomienky odborníkov. Keby to tak bolo a išlo by o kvalitu, tak by bol úplne normálny legislatívny proces a koalícia by nerátala s tým, že ten zákon bude prijatý ešte pred Vianocami, čiže toto vo veci nebolo. Určite nebolo vo veci ani to, že by koalícia brala do úvahy pripomienky opozície. Opozícia ten čas využila na to, aby vytvorila priestor pre stanoviská odborníkov a prípadne pre externé prostredie. To bola naša rola. A to, ak, či to už niekto prizná, alebo nie, vyvolávajú silné, silnejúce protesty a hrozba z výsledku konania na Ústavnom súde. A toto všetko viedlo k podhodeniu tých pár kostičiek. Inak to naozaj nevidím. Niektoré veci sa mierne zlepšili, ale iné sa ešte zhoršili, napríklad predĺženie doby na dovolanie ministra. Ďalšie, zníženie sadzieb pri subvenčnom podvode, v tej najvyššej kategórii, tiež o tom budem hovoriť. Došlo k sprísneniu... (Prerušenie vystúpenia časomerom.)
9. schôdza NR SR - 2. deň - A. dopoludnia
Dátum: 2024-02-01
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

50. Ďakujem za slovo, pán predsedajúci. Pre mňa bol príspevok pani Mesterovej veľmi užitočný, lebo priznám sa, že som si všetky okolnosti spomínaných príbehov, ktoré sa týkali konkrétnych aktérov, nevedela presne vybaviť. Ostalo vo mne len nejaké koncentrované poznanie o tom, kto sú tí ľudia a akí vlastne sú. Tieto konkrétne príbehy sa pokúsim doplniť inou úvahou, ktorá ale obsahovo nadväzuje na to, čo sme teraz počuli. Vie si niekto predstaviť, že by nejaké banky si na ochranu svojej hotovosti v trezore a svojho softvéru dali vypracovať bezpečnostný projekt od ľudí, o ktorých je známe, že sa živia vykrádaním trezorov a hekovaním bankových dát? Ja si to neviem predstaviť. A teraz, prečo by to banky nikdy neurobili? Pretože majú zodpovednosť pred svojimi klientami za dôveru, ktorú prejavili banke tým, že jej zverili svoje prostriedky. Banky nebudú riskovať to, že pravdepodobne prvými, kto prelomí bezpečnostné bariéry, budú sami tvorcovia týchto bariér alebo blízki. Slovenská vláda koná ale úplne inak. Slovenská vláda, ktorej voliči vo voľbách prejavili dôveru, zverila tvorbu kľúčového bezpečnostného projektu, ktorým sú trestné kódexy, osobám, ktoré pravdepodobne môžu mať problém s dodržiavaním zákona. Slovenská vláda hazarduje s dôverou voličov, ich bezpečím, s ich vierou v spravodlivosť, lebo normy, ktoré majú trestať páchateľov, tvoria sami potencionálni páchatelia. A to je jeden vážny dôvod, pre ktorý určite nemožno tento návrh a tieto novely aj s ich novelami ďalšími podporiť. Ďakujem.
9. schôdza NR SR - 1.deň - B. popoludní
Dátum: 2024-01-31
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

54. Ďakujem za slovo. Niektorí kritizujú, že táto debata je príliš dlhá, ale dĺžka debaty má svoj význam, lebo v nej odznievajú aj také príspevky, ako predniesla pani poslankyňa Kolíková, to naozaj. A čím sa viac o tejto téme rozpráva, tým je pre mňa zábavnejšie, do akej interpretačnej krízy sa dostávajú poslanci vládnej koalície. Áno, videla som tú debatu, ktorú ste mali s pánom poslancom Michelkom, a na otázku, kde sú v tohtoročnom rozpočte vyčlenené prostriedky na advokátov ex offo, povedal, že v budúcoročnom rozpočte. Na otázku, kde sú v tohoročnom rozpočte vyčlenené prostriedky na rozšírenie počtu probačných a mediačných úradníkov, povedal, že v budúcoročnom rozpočte. Čiže zákon má platiť od marca 2024, ale zdroje budú vyčlenené od januára 2025. Tak to bude zrejme dovtedy fungovať nejakým systémom perpetuum mobile. No a poznámka moja je k tomu taká, že to bolo ako vystrihnuté z politickej satiry a podľa mňa nič lepšie nevystihuje žáner týchto noviel zákonov ako žáner politickej satiry. A teraz, ak by som mala povedať niečo vážne, tak je zrejmé, že čo je na tom to podstatné a čo je ornament, na ktorom nezáleží. To podstatné vedia, to, čo je podstatné, vedia tí, pre ktorých sa teda skracovali trestné sadzby, skracovali sa premlčacie doby a menil sa proces trestného stíhania. A čo je tým bezvýznamným ornamentom? No to je práve, myslím, tá restoratívna justí... (Prerušenie vystúpenia časomerom.)
6. schôdza NR SR - 24. deň - A. dopoludnia
Dátum: 2024-01-26
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

56. Ďakujem za slovo. Pani poslankyňa Plaváková vo svojom príspevku hovorila aj o tom aké, aké rôzne zmeny v nejakých 15 zákonoch, ktoré sú súčasťou tohto návrhu, sú obsiahnuté a o ktorých rokujeme a spomenula aj rušenie Úradu špeciálnej prokuratúry. Ja som sa v predchádzajúcej faktickej poznámke pýtala pána ministra, či je pravda, že Európskej komisii boli doručené dva materiály, ktoré sa týkali Úradu špeciálnej prokuratúry. Jeden materiál s týmto úradom rátal a druhý, ktorý bol doručený neskôr, už hovoril o rušení Úradu špeciálnej prokuratúry. Pán minister to poprel. Ja som čítala ten článok, ten rozhovor s pánom Novockým ďalej a on hovorí toto: Redaktor: "Vláda nakoniec rozhodla inak a navrhla priame zrušenie ÚŠP. Vopred s vami o tom nikto nehovoril?" a pán Novocký hovorí: "Vopred to s nami nikto nekonzultoval. O pláne predložiť takúto novelu som sa dozvedel až z komunikácie s Európskou komisiou, keďže ma požiadali o analýzu dosahov tohto návrhu vo vzťahu k činnosti Európskej prokuratúry. No nečakáte, že pokiaľ v piatok dostanete na posúdenie jeden text ako vládny návrh, že v utorok už nebude platiť." Čiže mňa zaujíma otázka a položím ju jednoduchšie, či je pravdou, že boli Európskej komisii zaslané dve verzie návrhu. Jeden s vylepšeniami pre ÚŠP a druhý bez ÚŠP. A ak to je tak, čo bolo príčinou tejto zmeny, to naozaj chcem vedieť, a v takom krátkom čase.
6. schôdza NR SR - 24. deň - A. dopoludnia
Dátum: 2024-01-26
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

20. Ďakujem za slovo, pán predsedajúci. Ja ministra teraz nebudem kritizovať, chcem mu položiť iba dve otázky, ktoré vyplynuli z toho, čo som si dnes ráno prečítala. Ide o rozhovor Juraja Novockého, ktorý pred nástupom na Európsku prokuratúru trinásť rokov pracoval na špeciálnej prokuratúre a prešiel všetkými stupňami prokuratúry, a dostal otázku: „Aká bola vaša prvá reakcia, keď ste si pozreli návrh novely trestných kódexov z dielne ministra spravodlivosti Suska?" A on povedal: „Prekvapilo ma to, pôvodný návrh ministerstva spravodlivosti, ktorý vláda predložila Európskej komisii, totiž počítal so zachovaním Úradu špeciálnej prokuratúry s viacerými vylepšeniami." Potvrdili to aj zástupcovia slovenskej advokátskej komory, ktorí sa zúčastnili rokovania kolégia ministra. A teraz ja sa pýtam, čo sa stalo v dobe medzi predložením návrhu Európskej komisii, ktorý rátal so zachovaním Úradu špeciálnej komi... špeciálnej prokuratúry, a dobou predloženia návrhu do parlamentu, že došlo k takejto zásadnej zmene. To je prvá otázka. A druhá otázka, či je korektné tvrdiť, že Európska komisia nemá s návrhom problém, keď zrejme pracovala s iným materiálom, ako tu pracujeme my. Ďakujem. (Potlesk.)
6. schôdza NR SR - 23.deň - B. popoludní
Dátum: 2024-01-25
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

92. Ďakujem, ďakujem za slovo, pán predsedajúci. Vážená pani poslankyňa Kolíková, vždy ste požívali môj rešpekt pre vašu odbornosť a nasadenie v súboji o spravodlivosť na Slovensku a to platí aj teraz, aj toto vystúpenie to dokázalo. Ale ja na rozdiel od vás už si nekladiem zbytočné otázky typu, kde je minister spravodlivosti. A veď načo by tu bol? Zákony sa prijímajú nie v diskusii, ale iba hrubou silou, ktorú v posledných dňoch zabezpečujú iba dvaja poslanci. 75 plus 2. Nedá sa s vami nesúhlasiť, že reči o restoratívnej justícii ministra Suska sú falošné, lebo ak niekto hovorí o znížení prísnych trestných sadzieb, vypustení skutkových podstát sociálnych deliktov z Trestného zákona, to nemožno podradiť pod restoratívnu trestnú politiku. Ak niekto hovorí o potrebe znížiť veľmi vysoký väzenský index znížením ukladania trestov odňatia slobody, ani to sa nemôže volať samo osebe restoratívna justícia. Ja si myslím, že každý prívlastok by mal zodpovedať svojho obsahu a toto teda sa nedeje. A k stretnutiu Roberta Fica s premiérom Ukrajiny v Užhorode. Podľa mňa zašiel ďalej, ako mohol alebo musel, lebo kľudne sa mohli stretnúť aj v Čope, to je najbližšie miesto k hranici. Ďakujem.
6. schôdza NR SR - 22.deň - B. popoludní
Dátum: 2024-01-24
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

240. Ďakujem za slovo. Aj tebe, Marek, ďakujem za to, že sa ti podarilo celkom ako dokonale porovnať proces, v ktorom sa robí dobrá legislatíva, s tým, ktorý práve zažívame, a nič lepšie nevystihuje rozdiel medzi tým, čo sa tu deje a čo by sa malo diať pri výbere spôsobu legislatívneho procesu ako výrok jednej z protikorupčných aktivít, ktorý zaznel kedysi dávno na okrúhlom stole k demokracii, a ten výrok je takýto: „Demokracia je komplikovaný, finančne náročný, únavný a čas zožierajúci proces, ktorého výsledkom je dobré riešenie. Totalita, naopak je jednoduchý, lacný, rýchly proces, ale výsledok je zlé riešenie, na ktoré ľudia doplatia. A často veľmi tragicky.“ A ja si myslím, že to je dobrá metafora na to, čo teraz zažívame. (Výmena predsedajúcich.)
33. schôdza NR SR - 2.deň - B. popoludní
Dátum: 2025-03-26
Poslanec: Karas, Daniel (SMER - SD)
Druh vystúpenia: Vystúpenie

46. Ďakujem pekne za slovo. Vážený pán predsedajúci, vážené pani poslankyne, vážení páni poslanci, dovoľte mi predložiť vám na prerokovanie novelu zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov, ktorej som navrhovateľom. Účelom predloženého návrhu zákona je zabezpečiť, aby prokurátorovi za podmienok ustanovených zákonom vznikol nárok na predčasné odchodné a výsluhový dôchodok. Ide o právnu úpravu reagujúcu na platné znenie § 137a a novelizáciu zákona, ktoré ustanovuje, že výsluhový dôchodok prokurátora ustanoví osobitný zákon s cieľom zabrániť roztriešťovaniu právnej úpravy. Vzťahujúc sa na sociálne zabezpečenie prokurátorov sa navrhuje vypustiť § 137a a túto blanketovú normu nahradiť právnou úpravou, ktorá doplní inštitút výsluhového dôchodku a s ním spojený inštitút predčasného odchodného priamo do právnej úpravy stanovenej zákonom o prokurátoroch. Tým dôjde k dosiahnutiu komplexnej právnej úpravy týchto inštitútov v jednej právnej norme, čo výrazne prispeje k väčšej prehľadnosti v dôchodkovom systéme prokurátorov a k zabezpečeniu ich právnej istoty. Výkon funkcie prokurátora je náročný, je spojený so značnou psychickou záťažou vyplývajúceho zo samotného charakteru činnosti prokurátora v trestnej oblasti i netrestnej oblasti. Generálny prokurátor počas výkonu svojej funkcie ako aj jeho rodinní príslušníci musia znášať rôzne obmedzenia i v bežnom živote. Funkcia generálneho prokurátora je spojená so značnými rizikami, je nebezpečná a nevyhnutne predstavuje značnú zdravotnú záťaž. V záujme ochrany zdravia pred dlhodobo pôsobiacimi rizikovými faktormi sa navrhuje, aby zákon priznal prokurátorovi právo na predčasné odchodné v prípade, ak funkciu prokurátora vykonával najmenej dvadsať rokov. Podmienkou na vznik nároku prokurátora na predčasné odchodné bude zánik funkcie prokurátora vzdaním sa funkcie v čase, keď ešte nemá nárok na starobný dôchodok, predčasný starobný dôchodok alebo invalidný dôchodok, pričom maximálne môže dosiahnuť predčasné odchodné vo výške desiatich základných platov, ak funkciu prokurátora vykonával najmenej 28 rokov. Ďalej navrhujem, aby zákon priznal generálnemu prokurátorovi právo na výsluhový dôchodok v rozsahu ustanovenom v § 134 ods. 3 s tým, že generálny prokurátor nebude mať nárok na príplatok za výkon funkcie prokurátora, ustanoví v § 137 ods. 1, ani výsluhový dôchodok podľa § 134 ods. 2. V návrhu zákona sa ustanovuje, aby služobný úrad prokurátora, t. j. Generálna prokuratúra Slovenskej republiky alebo príslušná krajská prokuratúra, rozhodoval aj o predčasnom odchodnom a o výsluhovom dôchodku prokurátora rovnako, ako to je v prípade odchodného a úmrtného. Ďakujem vám za pozornosť a poprosím vás o podporu tohto zákona.
33. schôdza NR SR - 1.deň - B. popoludní
Dátum: 2025-03-25
Poslanec: Karas, Daniel (SMER - SD)
Druh vystúpenia: Vystúpenie v rozprave

130. Ďakujem pekne za slovo. Vážený pán predsedajúci, vážené pani poslankyne, vážení páni poslanci, predseda Národnej rady Slovenskej republiky svojím rozhodnutím 793 z 12. marca 2025 pridelil na prerokovanie Výboru Národnej rady Slovenskej republiky pre financie a rozpočet návrh vlády Slovenskej republiky na vymenovanie viceguvernéra Národnej banky Slovenska, predložený pod tlačou 735. Výbor uvedený návrh prerokoval za prítomnosti kandidáta na viceguvernéra pána Dušana Keketiho dňa 20. marca 2025 a prijal k nemu uznesenie č. 191, v ktorom súhlasil s návrhom vlády Slovenskej republiky na vymenovanie viceguvernéra Národnej banky Slovenska, tlač 735, a odporučil Národnej rade Slovenskej republiky podľa § 7 ods. 2 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov návrh vlády Slovenskej republiky na vymenovanie viceguvernéra Národnej banky Slovenska schváliť. Vážený pán predsedajúci, prosím, otvorte rozpravu. Ďakujem.
23. schôdza NR SR - 5.deň - A. dopoludnia
Dátum: 2024-12-02
Poslanec: Karas, Daniel (SMER - SD)
Druh vystúpenia: Vystúpenie v rozprave

50. Ďakujem pekne za slovo. Vážený pán predsedajúci, vážené kolegyne, kolegovia, dovoľte, aby som ako spoločný spravodajca za výbor pre financie a rozpočet predniesol spoločnú správu výborov Národnej rady o výsledku prerokovania návrhu Súhrnnej výročnej správy Slovenskej republiky za rok 2023, tlač 590a. Návrh Súhrnnej výročnej správy za rok 2023 prerokúva Národná rada v zmysle § 23, pardon, § 29a ods. 3 zákona č. 523/2004 Z. z. o rozpočtových pravidlách verejnej správy v znení neskorších predpisov. Predmetný návrh pridelil predseda Národnej rady rozhodnutím č. 643 zo dňa 14. novembra 2024 na prerokovanie výboru pre financie a rozpočet a výboru pre verejnú správu a regionálny rozvoj a zároveň určil lehotu na prerokovanie. Predseda Národnej rady zároveň ako gestorský výbor určil Výbor Národnej rady pre financie a rozpočet. V súlade s rozhodnutím predsedu Národnej rady prerokoval návrh Súhrnnej výročnej správy Slovenskej republiky za rok 2023 výbor pre financie rozpočet, výbor pre verejnú správu a regionálny rozvoj. Uvedené výbory predloženú správu svojím uznesením zobrali na vedomie. Zároveň odporučili Národnej rade navrhnúť Súhrn výročnej správy Slovenskej republiky za rok 2023 vziať na vedomie. Zo strany výborov Národnej rady ani poslancov neboli predložené iné stanoviská, podmienky či pozmeňujúce návrhy v súlade s § 75 ods. 2 zákona č. 350/1996 Z. z. o rokovacom poriadku Národnej rady v znení neskorších predpisov. Gestorský výbor podľa § 79 ods. 4 a 5 zákona o rokovacom poriadku Národnej rady schválil spoločnú správu uznesením č. 177 zo dňa 26. novembra 2024 a určil ma za spoločného spravodajcu. Gestorský výbor ma zároveň poveril predniesť spoločnú správu na schôdzi Národnej rady. Po druhé, navrhnúť Národnej rade Slovenskej republiky postup pri hlasovaní v zmysle príslušných ustanovení zákona č. 350/1996 Z. z. o rokovacom poriadku Národnej rady v znení neskorších predpisov. Návrh uznesenia Národnej rady je prílohou tejto správy. Ďakujem, skončil som, otvorte, prosím, rozpravu.
23. schôdza NR SR - 2.deň - B. popoludni
Dátum: 2024-11-27
Poslanec: Karas, Daniel (SMER - SD)
Druh vystúpenia: Vystúpenie

92. Ďakujem pekne za slovo, vážený pán predsedajúci. Účelom predloženého návrhu zákona je novelizovať zákon č. 154/2001 Z. z. o prokurátoroch a právnych čakateľoch prokuratúry v znení neskorších predpisov tak, aby prokurátorovi za podmienky ustanovených zákonom vznikol nárok na predčasné odchodné a výsluhový dôchodok. Ide o právnu úpravu reagujúcu na platné znenie § 137a zákona č. 154/2001 Z. z., ktoré ustanovuje, že výsluhový dôchodok prokurátora ustanoví osobitný zákon. S cieľom zabrániť roztriešťovaniu právnej úpravy vzťahujúcej sa na sociálne zabezpečenie prokurátorov sa navrhuje vypustiť § 137a zo zákona č. 154/2001 Z. z. a túto blanketovú normu nahradiť právnou úpravou, ktorá doplní inštitút výsluhového dôchodku a s ním spojený inštitút predčasného odchodného do právnej úpravy ustanovenej zákonom č. 154/2001 Z. z. Predložený návrh zákona je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, a zákonmi a súčasne je v súlade s právom Európskej únie. Návrh zákona zakladá vplyv na rozpočet verejnej správy a vplyvy na podnikateľské prostredie. Návrh zákona nebude mať sociálne vplyvy, vplyvy na informatizáciu spoločnosti ani vplyv na životné prostredie a na služby verejnej správy pre občana. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Karas, Daniel (SMER - SD)
Druh vystúpenia: Vystúpenie s faktickou poznámkou

150. Ďakujem pekne, pán predsedajúci. Pani kolegyňa, však nikto sa tu nevyhovára, my poukazujeme čisto len na fakty. Hovoríte, že hľadáme stále dajakého vinníka. My ho vlastne nehľadáme, my o ňom vieme. Takisto viete aj vy o ňom. To je čistý fakt. Viete, kto všetko, kto spôsobil a rozvrátil verejné financie v rokoch 2020 až 2023 a prečo je tu momentálne táto situácia a prečo konsolidujeme v takej výške, ako konsolidujeme, 2,7 mld. Však to sú vlastne tí páni, ktorí tam sedia nad vami, ale momentálne tu nesedia. Škoda, že tu nesedia, lebo prišli, porozprávali tu hodinu, povykrikovali, pourážali všetkých, pourážali všetkých a proste zdrhli ako taký smrad, pardon za výraz. Táto vláda hore tých pánov, nebudem ani radšej ich mená menovať, zadlžila alebo zdvihla dlh tohto štátu za tri roky o 24 mld. To sa tu nikomu nepodarilo počas celej histórie Slovenska a verím, že sa to už ani nikomu nepodarí. Hovoríte tu o peňaženkách. No jediný zodpovedný, kto je za to, že ľuďom sa budú teraz vyťahovať peniaze z ich peňaženiek, a to nevravím, že my ju robíme, tú konsolidáciu, my ju musíme spraviť, ako kolegyňa spomínala, tak sú, tak sú tí páni tam hore z politickej strany, ktorí tam za vami sedia. To sú jediní vinníci, keď už mám priamo na nich poukazovať, lebo viete aj vy o nich, a tí sú dneska zodpovední za to, že musíme konsolidovať a tí sú dneska zodpovední za to, že ľudia budú mať menej peňazí vo svojich domácnostiach. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Karas, Daniel (SMER - SD)
Druh vystúpenia: Vystúpenie s faktickou poznámkou

132. Ďakujem pekne za slovo. Pán kolega Dostál, sám ste vo svojom príhovore momentálne sa priznal, že ste odišli z vlády kvôli tomu, že vláda Igora Matoviča začala míňať extrémne, extrémne, ale extrémne verejné financie a už ste sa na to nemohli pozerať, tak ste odišli. Škoda, že ste z tej vlády neodišli aspoň o rok skorej. Zbytočne ste to tu o rok naťahovali, za ten jeden celý rok vláda Igora Matoviča spolu s vami Slovensko prešlo legislatívnou smršťou v podobe 1,6 mld. a keď zoberem kompletný, celý ten balík za 3,7 mld., čo ste rozflákali verejné financie nielen vy, ale akože aby to nešlo na vás, ale išlo to na vládu Igora Matoviča, tak sme dneska mohli mať kľud, lebo dneska konsolidujeme vo výške 2,7 mld., vy ste rozflákali 3,7 mld., kebyže ho nerozflákate, tak dneska sme mohli mať ešte miliardu v pluse. Ďakujem.
39. schôdza NR SR - 12.deň - A. dopoludnia
Dátum: 2025-09-26
Poslanec: Kapuš, Michal (SMER - SD)
Druh vystúpenia: Vystúpenie s faktickou poznámkou

Ďakujem pekne pán predseda. Pán kolega Kéry veľmi dobre povedané tvojim takým tým rétoricky slušným tónom. Ale ja by som dal inú takú nejakú otázku do pléna tuto našim priateľom z opozície, že či to nevadí tým ľuďom, ktorí manifestujú na námestiach a vykrikujú, že Fico do basy a Šimečka tam vykrikuje aj s priateľmi z KDH a z priateľmi zo SaS-ky, že či to ozaj neni také trošku také farizejstvo. A potom by som dal takú ešte otázku aj pre média, že keď teda chodia a robia tie prieskumy po tých manifestáciách nech sa opýtajú aj tých ľudí, že či im to nevadí, že pani Šimečková okrádala štát aj pani Jaurová okrádala štát. Takže toto by bolo treba taktiež nejakým spôsobom zohľadniť a nech si aj média natočia tú sálu ako, ako pracujú tí naši opoziční poslanci. Ako vykrikujú, že aké platy berieme a ony sú tu neni. Ďakujem pekne.
39. schôdza NR SR - 9.deň - B. popoludní
Dátum: 2025-09-23
Poslanec: Kapuš, Michal (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán Pročko, nechcem byť osobný, lebo viem, že, samozrejme, keď sa vyjadrím k vám, tak bude veľa hejtov, ale treba si uvedomiť, že prečo tá konsolidácia vlastne je. Ani my poslanci strany SMER sme neni nadšení touto konsolidáciou. Keď sme mali spolu klub s pánom ministrom, taktiež sme boli, neboli sme nadšení, že musíme za to hlasovať, ale musíme si dať otázku, že prečo je tá konsolidácia? Kto vládol v roku 2020 - 2023? Kto robil atómovky? Laco Kamenický? Alebo Matovič? Kto nechal 24 miliárd sekeru? Laco Kamenický?! Tibor Gašpar alebo Matovič?! Takže toto si treba nejakým spôsobom. Ja viem, teraz si robíte už poznámočky, už vám kolegovia radia, ako pán kolega Pollák, aby ste ma mohli dehonestovať. Ja znesiem veľa, kľudne sa môžete odbaviť. Ináč to vaše predstavenie bolo veľmi pekné, ako fakt sa mi to ľúbilo. Ale to bolo vhodné do takého Radošinského naivného divadla, nie do Národnej rady. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Kapuš, Michal (SMER - SD)
Druh vystúpenia: Vystúpenie s faktickou poznámkou

179. Ďakujem pekne, pán predsedajúci. Vážení kolegovia, pán poslanec Progresívneho Slovenska, som si vypočul dneska už veľa týchto vašich príspevkov, ale veľmi ma trápi a osobne mrzí, že to hráte na emócie. Len toto, bohužiaľ, neni o emócii, toto je politika. A keď už Konfederácia biskupov Slovenska povedala jasne, že tento zákon ústavný je dobrý, treba ho podporiť, tak asi to o niečom svedčí. Takže asi tak nejakým spôsobom. A vy ste boli ako vysvätený kňaz a preto ma veľmi, akože, trápi, že vy, v podstate, vystupujete proti takémuto ústavnému zákonu, kde by to malo byť asi vašou nejakou takou povinnosť za tento zákon zahlasovať. Ale zbytočne tu vy rozvraciate tento štát a delíte ich na slušných, progresívnych, kresťanských a tak ďalej. Toto ma veľmi mrzí. Ďakujem.
35. schôdza NR SR - 11.deň - B. popoludní
Dátum: 2025-06-12
Poslanec: Kapuš, Michal (SMER - SD)
Druh vystúpenia: Vystúpenie s faktickou poznámkou

63. Ďakujem pekne. Chcel by som poďakovať Tiborovi Gašparovi za ozaj veľmi slušné vystúpenie. Jednoducho zhodnotil to presne tak, ako to v skutočnosti je, a taktiež mám výhrady voči tejto správe pána ombudsmana, takže ďakujem pekne. A, Tibor, ďakujem ti, že si vystúpil, lebo si bol v podstate aj vyzvaný od pani kolegyni z opozície. Takže ďakujem.
35. schôdza NR SR - 6.deň - B. popoludní
Dátum: 2025-06-04
Poslanec: Kapuš, Michal (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán kolega, toto čo ste povedali, je to veľmi diskutabilné ohľadom toho, že či máme voliť od šestnástich v komunálnej politike, vo veľkej politike, ale ja sa pýtam, prečo ste nepriniesli tento zákon v roku 2020 - 23? Mali ste ústavnú väčšinu, dokonca ste mali aj v koalícii pána poslanca Valášika za Progresívne Slovensko. Prečo to prinášate až teraz? Nie je to náhodou taký populizmus? Ďakujem.